Confederaţia Asiatică de Fotbal (AFC) a anunţat, vineri, că meciul Coreea de Nord – Japonia, din preliminariile Cupei Mondiale, nu va mai avea loc în 26 martie, din cauza unor "circumstanţe neprevăzute".
"AFC a confirmat astăzi că meciul dintre Coreea de Nord şi Japonia, programat să se joace la 26 martie 2024, nu va avea loc aşa cum a fost programat, din cauza unor circumstanţe neprevăzute.
Decizia, luată în urma consultării cu FIFA şi cu părţile interesate relevante, vine după ce AFC a fost informată la 20 martie de către Federaţia de Fotbal din Coreea de Nord despre necesitatea de a muta meciul într-un loc neutru din cauza unor circumstanţe inevitabile.
Chestiunea va fi acum înaintată comisiilor relevante din cadrul FIFA, urmând ca alte actualizări să fie comunicate în timp util", a precizat forul continental.
Coreea de Nord a informat joi Japonia că nu va putea organiza meciul, fără a oferi un motiv. Presa a scris iniţial că partida se va disputa la data normală, însă pe teren neutru.
Agenţia japoneză de presă Kyodo a relatat joi că Phenianul nu a dorit să găzduiască meciul din cauza răspândirii unei infecţii bacteriene în Japonia.